Dragi kolege i prijatelji,

Željeli bismo s vama podjeliti naše iskustvo s organizacijom i provedbom Nastave na daljinu za učenike osnovnih škola, uključujući i predškolarce! Pratimo sve predmete po planu i programu, djeca su sretna i zadovoljna, a i roditelji. Učenici se svaki dan vide, komuniciraju s prijateljima iz razreda i svojim učiteljima, a predškolarci sa svojim odgajateljima. To nam je vrlo važno zbog uvjeta u kojima smo živjeli posljednjih 6 tjedana, a djelomično i nastavljamo. Djeci nedostaje socijalni kontakt, uz koji ide i onaj emotivni. Ovo je djelomično ublažilo fizičku odvojenost i osjećaj izoliranosti.

Evo koraka koje, prema našem iskustvu, treba poduzeti u planiranju organizacije Nastave na daljinu:

1. Odlučiti se način način održavanja nastave – mi smo se odlučili za nastavu u obliku videokonferencije. To znači da se nastava odvija u realnom vremenu u virtualnoj učionici. Učitelj komunicira direktno, u relanom vremenu s učenicima. Vidi ih, čuje, postavlja pitanja, razgovara s njima. Učenici ne komuniciraju međusobno. Učitelj određuje kada i koji učenik govori ili odgovara na pitanje (učitelj uključuje i isključuje mikrofon).
2. Odlučiti se za platformu koja omogućava komunikaciju putem videokonferencije (na tržištu ih ima jako puno, trenutno se najviše koristi Zoom, ali mi smo se odlučili za BlueJeans koji nas košta oko 14$ mjesečno po učionici)
3. Prema savjetu informatičara odlučili smo izbjeći komunikaciju preko Carneta zbog opterećenja i pucanja veza. To se pokazalo važnim, jer smo krenuli s ponedjeljkom 16. ožujka bez problema.
4. Otvoriti virtualnu sobu tj. učionicu za svaki razred plus zbornicu ( mi imamo samo jedno odjeljenje svakog razreda tako da smo sve zajedno otvorili 9 virtualnih soba ili učionica ). Učionici može pristupiti do 50 korisnika (znači da i razredi s puno više učenika mogu funkcionirati). Učionice se mogu koristiti 24 sata. Virtualnu zbornicu koristimo i kao dodatnu učionicu za usmeno ispitivanje, pomoć pri učenju, mentoriranje, razgovor s pedagoginjom.
5. Osigurati prijenosno računalo ili tablet za svakog učenika (mi smo posudili roditeljima školska prijenosna računala, a učenici 1. i 5. razreda imaju tablete koje su dobili za provođenje nastave u programu „Škola za život“.
6. Napraviti probni sat nastave vikendom, s učenicima i roditeljima. Važno – jer nekima trebaju dodatni savjeti i upute. Ujedno i provjera kako tehnički sve funkcionira i može li se održati nastavni sat bez problema. Učenicima i roditeljima dati pisane upute o ponašanju na satu za vrijeme Nastave na daljinu. Dogovorili smo niz znakova za komunikaciju (palac gore=DA, palac dolje=NE, dignuta ruka s dva prsta=PITANJE itd.)
7. Izraditi raspored ( mi smo odlučili krenuti s nastavom od 9h, a svaki školski sat traje 30 minuta):

Raspored za razrednu i predmetnu nastavu:

1.sat 9- 9:30

2.sat 9:35 – 10:05

3.sat 10:10 – 10:40 ( nakon 3. sata je 10 minutni odmor)

4.sat 10:50 – 11:20

5.sat 11:25 – 11:55 ( ovo je zadnji sat za razrednu nastavu)

6.sat 12:00 – 12:30 ( ovo je zadnji sat za predmetnu nastavu)

7.sat 12:35 – 13:05 ( 1x tjedno se dogodi da predmetna nastava ima nastavu do 13:05 ili se ovaj sat koristi za usmene ili pisane provjere u dogovoru s predmetnim nastavnikom)

 4. Nakon redovite nastave kreće popodnevni dio:

 Razredna nastava ima organiziran **produženi boravak (zaposlene dvije učiteljice). Ponedjeljkom i srijedom učiteljice u produženom boravku imamo dopunsku nastavu, utorkom i četvrtkom – pomoć pri pisanju domaćih zadaća, a petkom - dodatnu nastavu. Isti dan je i izvannastavna aktivnost.**

 1.sat 14:00 – 14:45 (1. i 3. razred)

 2.sat 15:00 – 15:45 (2. i 4. razred)

\* Produženi boravak mogu koristiti svi učenici, ali obavezan je za učenike koje su razrednici odredili zbog dorade i utvrđivanja gradiva, ili pak za darovite. Program i komunikacija između razrednika i učitelja u dnevnom boravku je planirana i organizirana.

 IZVANNASTAVNA AKTIVNOST 16:00 – 17:00 sati

 **Predmetna nastava** u popodnevnim satima ima organizirano mentorstvo, konzultacije te pomoć pri učenju.

 Četiri puta tjedno od 14:30 do 15:30 organizirana je dopunska nastava iz matematike (ponedjeljkom 5.r, utorkom 6.r, srijedom 7.r te četvrtkom 8.r ).

 Vrijeme od 15:35 do 17:00 sati otvoreno je za sve dodatne konzultacije, pomoć , dodatnu i dopunsku nastavu iz ostalih predmeta prema dogovoru predmetnog nastavnika i učenika.

USTROJBENA JEDINICA PREDŠKOLSKOG PROGRAMA „ JABUKE I MED“

Svaki dan od 15 do 16 sati naši predškolarci se virtualno druže sa svojim prijateljima i odgajateljima koristeći virtualnu sobu tj. zbornicu jer su ostale sobe tj. učionice zauzete za učenike od 1. do 8.razreda.

Zašto tek od 15 sati?

Jer imaju stariju braću ili sestre koja koriste računala za Nastavu na daljinu te većina obitelji nema računalo za svakog člana obitelji već ga moraju dijeliti.

U slučaju bilo kakvih pitanja, nedoumica , detaljnijih odgovora…SLOBODNO NAS KONTAKTIRAJTE. TU SMO DA POMOGNEMO JEDNI DRUGIMA TE IZMJENJUJEMO ISKUSTVA KAKO BI SVI BILI ŠTO BOLJI TE UČENICIMA OMOGUĆILI SRETNO DJETINJSTVO I KVALITETNO OBRAZOVANJE BEZ OBZIRA NA OKOLNOSTI I UVJETE KOJE U TOM TRENUTKU IMAMO!

Kontakt: osnovnaskola@hugokon.org

Silvija Hercog 098 19 33 514- zamjenica ravnateljice

silvija.hercog@hugokon.org

 Sanja Petrušić Goldstein 091 17 08 962 – ravnateljica

 sanja.petrusic-goldstein@hugokon.org